ደንገል እየሰፉ የሚተዳደሩ ሴቶች በደንገል መጥፋት መቸገራቸውን ተናገሩ፡፡
ባሕር ዳር፡ ሕዳር 21/2012ዓ.ም (አብመድ) በስፌት ሥራ የሚተዳደሩ ሴቶች ለስፌት አገልግሎት ግብዓት የሚውለው የደንገል ተክል እየተመናመነ በመምጣቱ መቸገራቸውን አስታወቁ፡፡በባሕር ዳር ከተማ አስተዳደር በባሕላዊ የሞሰብ፣ አገልግል፣ ሰፌድ፣ የሾፌሮች መቀመጫ እና የእንጀራ መሳቢያ በመስፋት ለገበያ እያቀረቡ የሚተዳደሩ ሴቶች በርካታ ናቸው፡፡ አሁን አሁን ግን ለጥሬ እቃነት የሚያገለግለው የደንገል ተክል እየቀነሰ በመምጣቱ ስፌት ሰፍቶ ለገበያ ለማቅረብ እየተቸገሩ እንደሆነ በደንገል ስፌት የሚተዳደሩት የ75 ዓመቷ አዛውንት ወይዘሮ ደመቁ ሰማኝ ተናግረዋል፡፡